હવામાન વિભાગે સુરત સહિત દક્ષિણ ગુજરાતમાં ભારે વરસાદની આગાહી કરી છે. દરમિયાન વહેલી સવારથી જ સુરતમાં સતત બીજા દિવસે મેઘરાજાનું આગમન થઈ ગયું હતું. જેમાં સૌથી વધુ વરસાદ રાંદેરમાં ૪૯ મીમી નોંધાયો હતો. જ્યારે આજે પણ મેઘરાજાએ ઉધનાને કોરું રાખ્યું હતું. સુરત અને અમદાવાદ શહેરમાં ગત રોજથી શરૂ થયેલા વરસાદ આજે પણ યથાવત રહ્યો છે. હાલમાં દક્ષિણ ગુજરાતમાં વાર્ષિક સરેરાશ કરતા ૬૦ થી ૯૦ ટકા વરસાદ ઓછો છે. લાંબી રાહ જોવડાવ્યા બાદ દક્ષિણ ગુજરાતમાં વરસાદ પડતાં ખેડૂતોમાં આનંદ ફેલાયો છે. તેનાથી વિપરિત પરિસ્થિતિ ગાંધીનગરમાં જોવા મળી હતી, જ્યા લોકો વરસાદની રાહ જોતા રહ્યા પણ વરસાદની જગ્યાએ અહી ઉકળાટનો અનુભવ લોકોને થયો હતો.